钦定古今图书集成/明伦汇编/交谊典/第003卷 > 图书编 > 《叹逝赋》〈有序〉晋·陆机
## 钦定古今图书集成/明伦汇编/交谊典/第003卷 > 图书编 > 《叹逝赋》〈有序〉晋·陆机

昔每闻长老追计平“生同时亲故，或凋落已尽，或仅有存者。余年方四十，而懿亲戚属，亡多存寡，昵交密友，亦不半在。或所曾共游一途，同宴一室，十年之内，索然已尽。以是思哀，哀可知矣。” 迺为赋曰：

“伊天地之运流，纷升降而相袭。日望空以骏驱，节循
虚而警立。嗟人生之短期，孰长年之能执。时飘忽其
不再，老晼晚其将及。怼琼蕊之无征，恨朝霞之难挹。
望旸谷以企予，惜此景之屡戢。悲夫！川阅水以成川，
水滔滔而日度。世阅人而为世，人冉冉而行暮。人何
世而弗新，世何人之能故。野每春其必华，草无朝而
遗露，经终古而常然。率品物其如素，譬日及之在条。
恒虽尽而不悟。虽不悟其可悲，心惆焉而自伤。亮造
化之若兹，吾安取夫久长？痛灵根之夙殒，怨具尔之
多丧。悼堂构之𬯎瘁，慜城阙之丘荒。亲弥懿其已逝，
交何戚而不亡？咨余今之方殆，何视天之茫茫？”伤怀
凄其多念，蹙貌瘁而鲜欢。幽情发而“成绪，滞思叩而
兴端。惨此世之无乐，咏在昔而为言。居充堂而衍宇，
行连驾而比轩。弥年时其讵几，夫何往而不残。或冥
邈而既尽，或寥廓而仅半。信松茂而柏悦，嗟芝焚而
蕙叹。苟性命之弗殊，岂同波而异澜。瞻前轨之既覆，
知此路之良难。启四体而深悼，惧玆形之将然。毒娱
情之寡方，怨感目之多颜。谅多颜之感目，神何适而
获怡？”寻平生于响像，览前物而怀之。步寒林以凄恻，
翫春翘而有思。触万类以生悲，叹同节而异时。年弥
往而念广，涂薄暮而意迮。亲落落而日稀，友靡靡而愈索。顾旧要于遗存，得十一于千百。乐陨心其如亡，
哀缘情而来宅。托末契于后生，余将老而为客。然后
弭节安怀，妙思天造。精浮神沦，忽在世表。悟大暮之
同寐，何矜晚以怨早？指彼日之方除，岂兹情之足搅。
感秋华于衰木，瘁零露于丰草。在殷忧而弗违，夫何
云乎识道？将颐天地之大德，遗圣人之洪宝。解心累
于末迹，聊优游以娱老。